Vplyvy na podnikateľské prostredie

Vplyvy na podnikateľské prostredie	

3.1. Ktoré podnikateľské subjekty budú predkladaným návrhom ovplyvnené a aký je ich počet?
	Na základe štatistických údajov Sociálnej poisťovne bolo k 31. máju 2014 približne 162 tisíc zamestnávateľov, pričom dotknutí návrhom zákona budú iba tí, ktorí zamestnávajú najmenej 1 osobu na základe dohody o brigádnickej práci študenta a ich vymeriavací základ bude presahovať hranice odvodovej úľavy podľa súčasného právneho stavu.	

3.2. Aký je predpokladaný charakter a rozsah nákladov a prínosov?
	V prípade, že u zamestnávateľa pracuje osoba mladšia ako 18 rokov veku na základe dohody o brigádnickej práci študenta s mesačným zárobkom najmenej 200 eur dôjde v roku 2015 k zníženiu celkovej ceny práce v porovnaní so súčasným právnym stavom o 28,27 eura mesačne, čo znamená o 339,24 eura ročne a celková ročná úspora pre zamestnávateľa predstavuje 261,22 eura po zohľadnení dane z príjmu právnických osôb.   
V prípade, že u zamestnávateľa pracuje osoba staršia ako 18 rokov veku na základe dohody o brigádnickej práci študenta s mesačným zárobkom najmenej 200 eur dôjde v roku 2015 k zníženiu celkovej ceny práce v porovnaní so súčasným právnym stavom o 8,04 eura mesačne, čo znamená o 96,48 eura ročne a celková ročná úspora pre zamestnávateľa predstavuje 74,29 eura po zohľadnení dane z príjmu právnických osôb.   	
3.3. Aká je predpokladaná výška administratívnych nákladov, ktoré podniky vynaložia v súvislosti s implementáciou návrhu?	Bez vplyvu.

3.4. Aké sú dôsledky pripravovaného návrhu pre fungovanie podnikateľských subjektov na slovenskom trhu (ako sa zmenia operácie na trhu?)	Vplyvom zvýšenia a zjednotenia hranice odvodovej úľavy na dôchodkové poistenie pre študentov sa predpokladá zníženie celkovej ceny práce dotknutých zamestnávateľov. 	

3.5. Aké sú predpokladané spoločensko – ekonomické dôsledky pripravovaných regulácií?
	
Prostredníctvom zvýšenia a zjednotenia hranice odvodovej úľavy na dôchodkové poistenie pre študentov dôjde k uľahčeniu prístupu študentov na trh práce a  zníženiu celkovej ceny práce u dotknutých zamestnávateľov za uvedených zamestnancov.